Προσφυγή της 5ης Μαρτίου 2021 – Ευρωπαϊκό Κοινοβούλιο κατά Ευρωπαϊκής Επιτροπής
(Υπόθεση C-144/21)
Γλώσσα διαδικασίας: η αγγλική
Διάδικοι
Προσφεύγον: Ευρωπαϊκό Κοινοβούλιο (εκπρόσωποι: L. Visaggio, C. Ionescu Dima, M. Menegatti)
Καθής: Ευρωπαϊκή Επιτροπή
Αιτήματα
Το προσφεύγον ζητεί από το Δικαστήριο:
να ακυρώσει το άρθρο 1, παράγραφοι 1 και 5, καθώς και τα άρθρα 2, 3, 4, 5, 7, 9 και 10 της εκτελεστικής απόφασης C(2020) 8797 της Επιτροπής της 18ης Δεκεμβρίου 2020 για τη μερική χορήγηση άδειας για ορισμένες χρήσεις του τριοξειδίου του χρωμίου δυνάμει του κανονισμού (ΕΚ) αριθ. 1907/20061 του Ευρωπαϊκού Κοινοβουλίου και του Συμβουλίου (Chemservice GmbH κ.λπ.), καθόσον αφορούν άδειες για τις χρήσεις 2, 4 και 5 (καθώς και για τη χρήση 1, σχετικά με την τυποποίηση μειγμάτων για τις χρήσεις 2, 4 και 5) οι οποίες φέρουν τους αριθμούς REACH/20/18/0 έως REACH/20/18/27·
επικουρικώς, να ακυρώσει την εκτελεστική απόφαση C(2020)8797 της Επιτροπής της 18ης Δεκεμβρίου 2020 στο σύνολό της·
να καταδικάσει την Επιτροπή στα δικαστικά έξοδα.
Λόγοι ακυρώσεως και κύρια επιχειρήματα
Προς στήριξη της προσφυγής του, το προσφεύγον προβάλλει έναν και μόνο λόγο, ο οποίος στηρίζεται στο ότι η προσβαλλόμενη απόφαση εκδόθηκε κατά παράβαση των απαιτήσεων του άρθρου 60, παράγραφο1, 4 και 7, του κανονισμού (ΕΚ) 1907/2006 του Ευρωπαϊκού Κοινοβουλίου και του Συμβουλίου και πρέπει, ως εκ τούτου, να ακυρωθεί, καθόσον αυτή αφορά άδειες για τις χρήσεις 2, 4 και 5 (καθώς και για τη χρήση 1, σχετικά με την τυποποίηση μειγμάτων για τις χρήσεις 2, 4 και 5) οι οποίες φέρουν τους αριθμούς REACH/20/18/0 έως REACH/20/18/27. Επικουρικώς, για την περίπτωση που το Δικαστήριο κρίνει ότι οι άδειες της προσβαλλομένης αποφάσεως για τη χρήση 6, οι οποίες φέρουν τους αριθμούς REACH/20/18/28 έως REACH/20/18/34, συνδέονται τόσο άρρηκτα με τις άδειες για άλλες χρήσεις πλην εκείνων που αφορούν τις χρήσεις 2, 4 και 5 (καθώς και τη χρήση 1, σχετικά με την τυποποίηση μειγμάτων για τις χρήσεις 2, 4 και 5), ούτως ώστε δεν μπορούν να αποσπασθούν από την προσβαλλόμενη απόφαση, το προσφεύγον ζητεί την ακύρωση της εν λόγω αποφάσεως στο σύνολό της.
____________
1 Κανονισμός (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/EΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ 2006, L 396, σ. 1).